Møte med leger om “worst-cases”

Møtet ble avholdt i Tromsø 24. mai 2005. Invitasjon til møtet ble sendt til i alt 14 leger, og fem leger (to onkologer, to barneleger – astma/allergi og diabetes, en spesialist i fysikalsk medisin og rehabilitering) fra Oslo, Bergen og Tromsø deltok på møtet.

De tre hovedintensjonene med møtet var:

1. Orientering om Register for eksepsjonelle sykdomsforløp (hensikt, rutiner for innsamling og vurdering av historier, statistikk) ved NAFKAM

2. Erfaringer med worst-case og presentasjon av cases ved legene

3. Felles diskusjon om hvordan det er mulig å få samlet inn flere worst-cases.

Det var ingen konkrete eksempler på “worst-cases”. Det meste som ses innenfor onkologien, er forsinkelser i henvendelser og fravalg av konvensjonelle behandlinger. Det ble drøftet om det var eksistensen av alternativ behandling som var årsak til dette. Innenfor astma/allergi er det ikke erfaringer med alvorlige konsekvenser på grunn av bruk av alternativ behandling. Det ble fremlagt cases for å belyse konsekvenser av å unnlate eller utsette igangsetting av en konvensjonell behandling. Problemet med feilernæring i forbindelse med alternative behandleres rådgivning om dietter ble riktignok påpekt. Dette er et problem som også Astma- og Allergiforbundet i Norge har påpekt.  Enkelte sykdommer (for eksempel MS) har svært individuelle og uforutsigbare forløp, og det er vanskelig å skille hva som er et naturlig forløp og hva som eventuelt er et uvanlig dårlig forløp. Legene påpekte at det finnes lite informasjon om hva folk bruker av alternative behandlinger.

